Úradný vestník L 288 , 15/11/2000 S. 0006 - 0010



Nariadenie (ES) č. 2494/2002 Európskeho parlamentu a Rady zo 7. novembra 2000 o opatreniach na podporu ochrany a trvalo udržateľného hospodárenia s tropickými pralesmi a ostatnými lesmi v rozvojových krajinách EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej články 175 a 179, so zreteľom na návrh Komisie [1], so zreteľom na stanovisko Hospodárskeho a sociálneho výboru [2], po konzultácii s Výborom regiónov, konajúc v súlade s postupom ustanoveným v článku 251 Zmluvy [3] v zmysle spoločného textu schváleného Zmierovacím výborom dňa 27. júla 2000, keďže: (1) Lesy plnia rozličné funkcie a majú rôzne hodnoty pre ľudstvo a môžu prispieť k dosiahnutiu rozvoja a environmentálnych cieľov spoločenstva, ako sú napríklad kampaň proti chudobe, trvalo udržateľný hospodársky a sociálny rozvoj a ochrana životného prostredia. (2) V celom rade rezolúcií vyjadril Európsky parlament svoje znepokojenie kvôli ničeniu lesov a jeho následkom pre obyvateľov, ktorí sú od lesov závislí, najmä pre pôvodné obyvateľstvo. (3) Ako odpoveď na žiadosť Európskeho parlamentu uvedenú v jeho rezolúcii o stratégii lesného hospodárstva Európskej únie [4] prijala Komisia komuniké "Lesy a rozvoj: prístup ES" stanovujúce stratégiu činnosti spoločenstva na podporu ochrany a trvalo udržateľného hospodárenia s lesmi v rozvojových krajinách. (4) Ciele tejto stratégie sa majú dosahovať v kontexte širšieho cieľa spoločenstva, ktorým je podpora ochrany a trvalo udržateľného využívania lesov bez ohľadu na geografickú oblasť alebo klimatické pásmo, v ktorom sa nachádzajú. (5) Spoločenstvo a jeho členské štáty sú signatármi deklarácie z Ria a akčného programu Agenda 21 a zaviazali sa dodržiavať rezolúciu "Program ďalšieho plnenia Agendy 21", ktorá bola prijatá na mimoriadnom zasadaní Valného zhromaždenia Organizácie spojených národov (Ungass). (6) Spoločenstvo a jeho členské štáty sú členmi Svetovej obchodnej organizácie a zmluvnými stranami multilaterálnych environmentálnych dohôd, konkrétne Dohovoru o biologickej diverzite, Rámcového dohovoru o zmene klímy a Dohovoru o boji proti rozširovaniu púští. Týmto sa zaviazali zohľadňovať pri týchto záležitostiach spoločné alebo diferencované zodpovednosti vyspelých a rozvojových krajín. (7) Valné zhromaždenie Organizácie spojených národov na svojom mimoriadnom zasadaní v roku 1997 potvrdilo návrhy činností vypracované v rámci Medzivládneho panelu pre lesy (IPF). Spoločenstvo a jeho členské štáty sa zaviazali vykonať tieto návrhy v plnom rozsahu. (8) Nariadenie Rady (ES) č. 3062/95 z 20. decembra 1995 o činnostiach na podporu tropických pralesov [5] stanovilo rámec pre pomoc spoločenstva v tejto oblasti. Nariadenie (ES) č. 3062/95 platilo do 31. decembra 1999. Skúsenosti získane počas vykonávania nariadenia (ES) č. 3062/95 by sa mali odraziť v tomto nariadení. (9) Rada vo svojej rezolúcii z 30. novembra 1998 uznáva úlohu, ktorú zohráva pôvodné obyvateľstvo pri správe životného prostredia, najmä čo sa týka ochrany a trvalo udržateľného využívania lesov v rozvojových krajinách. (10) Mali by sa doplniť finančné nástroje, ktoré má spoločenstvo k dispozícii na podporu ochrany a trvalo udržateľného rozvoja lesov. (11) Malo by sa vytvoriť ustanovenie na financovanie činností uvedených v tomto nariadení. Na to, aby bolo možné výrazne prispieť k ochrane tropických pralesov a ďalších lesov v rozvojových krajinách, kde odlesňovanie viedlo alebo hrozí, že by mohlo viesť k environmentálnym katastrofám, ako sú napríklad záplavy alebo znečisťovanie ovzdušia, sú potrebné značné finančné zdroje. (12) Toto nariadenie ustanovuje, počas celého trvania programu, ktorý zavádza, finančný rámec predstavujúci prvotnú referenciu v zmysle bodu 33 medziinštitucionálnej dohody medzi Európskym parlamentom, Radou a Komisiou zo 6. mája 1999 o rozpočtovej disciplíne a zdokonalení rozpočtovej procedúry [6] pre rozpočtový orgán v rámci ročnej rozpočtovej procedúry. (13) Mali by sa stanoviť podrobné pravidlá na vykonanie, najmä formu činnosti, spolupráce partnerov a postupu prijímania rozhodnutí. (14) Opatrenia potrebné na vykonanie tohto nariadenia by sa mali prijať v súlade s rozhodnutím Rady 1999/468/ES z 28. júna 1999, ktorým sa ustanovuje postup na uplatňovanie vykonávacích právomocí delegovaných na Komisiu [7]. PRIJALI TOTO NARIADENIE: Článok 1 Spoločenstvo poskytne finančnú pomoc a zodpovedajúce skúsenosti na podporu ochrany a trvalo udržateľného hospodárenia s tropickými pralesmi a ostatnými lesmi v rozvojových krajinách s cieľom splniť hospodárske, sociálne a environmentálne požiadavky kladené na lesy na miestnej, národnej a globálnej úrovni. Pomoc a skúsenosti poskytované na základe tohto nariadenia dopĺňajú a posilňujú pomoc a skúsenosti poskytované prostredníctvom iných nástrojov rozvojovej spolupráce. Článok 2 Na účely tohto nariadenia: 1. "Tropické pralesy a ostatné lesy", ďalej len "lesy", znamenajú prirodzené a poloprirodzené lesné ekosystémy, primárne aj sekundárne, uzatvorené aj otvorené lesy v suchých, semiaridných alebo vlhkých oblastiach. 2. "Ochrana" znamená každú činnosť na ochranu a obnovu lesov do pôvodného stavu, najmä činnosti určené na ochranu a obnovenie biologickej diverzity a ekologických funkcií lesného ekosystému a zároveň na zabezpečenie ich súčasnej a budúcej hodnoty pre ľudstvo a najmä pre obyvateľov, ktorí sú na lesoch závislí v maximálne možnej miere. 3. "Trvalo udržateľné lesné hospodárstvo" znamená hospodárenie s lesmi a lesnou pôdou a ich využívanie takým spôsobom a v takej miere, aby sa zachovala ich biologická diverzita, produktivita, regeneračná kapacita a aby ich potenciál spĺňal, teraz aj v budúcnosti, odpovedajúce ekologické, hospodárske a sociálne funkcie na miestnej, národnej a globálnej úrovni bez poškodzovania iných ekosystémov. 4. "Trvalo udržateľný rozvoj" znamená zlepšovanie životnej úrovne a blahobytu príslušného obyvateľstva v rámci kapacitných limitov ekosystémov zachovaním prírodného bohatstva a jeho biologickej diverzity pre súčasné a budúce generácie. 5. "Ľudia závislí na lesoch" znamenajú pôvodné obyvateľstvo, ktoré žije v lese alebo ho považuje za svoj obvyklý domov, a všetci ľudia, ktorí žijú v lese alebo v jeho blízkosti a sú už tradične priamo alebo vo veľkom rozsahu na lese závislí. Článok 3 Činností, ktoré sa majú vykonať podľa tohto nariadenia, sú zamerané na: - zlepšovanie postavenia lesov v národných politikách a integrovaných lesných politikách založených na trvalo udržateľnom hospodárení s lesmi pri plánovaní rozvoja, - podporu produkcie a využívania dreva a nedrevných lesných produktov zo zdrojov, s ktorými sa trvalo udržateľne hospodári, - prispievanie k adekvátnemu ohodnocovaniu lesných zdrojov a služieb, - zabezpečovanie aktívnej účasti ľudí, ktorí sú na lese závislí, a miestnych komunít na vypracovávaní národných politík lesného hospodárstva a na plánovaní rozvoja, - zlepšovanie koordinácie a toku informácií medzi projektami Komisie a členských štátov s cieľom uskutočňovať v tejto oblasti zosúladené kroky. Článok 4 1. Činnosti, ktoré sa majú vykonať podľa tohto nariadenia, sú zamerané najmä na: a) rozvoj zodpovedajúcich národných a medzinárodných politických rámcov pre lesné hospodárstvo založených na realistickom oceňovaní lesov, ktoré zahŕňa územné plánovanie, vyvážený obchod s lesnými produktami vyprodukovanými trvalo udržateľným spôsobom, právne a fiškálne opatrenia, budovanie inštitúcií, podporu súkromného sektora a podporu samotného rozvoja obyvateľstva, ktoré je na lesoch závislé tak, aby si formovali svoj vlastný sociálny, hospodársky a kultúrny rozvoj. Tieto zohľadňujú politiky ďalších odvetví, ktoré majú vplyv na lesy, ako aj záujmy a zvykové práva ľudí, ktorí sú na lesoch závislí, b) ochranu a obnovu lesov, ktoré sa považujú za významné kvôli svojej vysokej ekologickej hodnote, najmä ich hodnote pre zachovanie biodiverzity, alebo kvôli ich miestnym a globálnym vplyvom, ako je napríklad ochrana hydrogeologických povodí, predchádzanie pôdnej erózii alebo zmene klímy, c) trvalo udržateľné lesné hospodárenie a využívanie na zabezpečenie hospodárskych, sociálnych a environmentálnych výhod, okrem iného vrátane certifikácie lesov — berúc do úvahy rozličné podmienky hospodárenia pri malých a veľkých lesných oblastiach — a environmentálne vhodnej ťažby dreva, ako aj zberu nedrevných lesných produktov a prirodzenej a asistovanej regenerácie lesov, d) ekonomickú životaschopnosť trvalo udržateľného lesného hospodárenia prostredníctvom efektívnejšieho využívania lesných produktov a produktovo orientovaných technických zlepšení činností týkajúcich sa lesného hospodárstva, ako je napríklad spracovávanie a predaj dreva a nedrevných lesných produktov v malom a strednom meradle, trvalo udržateľné využívanie dreva ako zdroja energie a podpora alternatívnych poľnohospodárskych postupov namiesto praktík pozostávajúcich z vyrúbavania lesov, e) získavanie poznatkov a informácií a riadenie týkajúce sa lesných služieb a produktov s cieľom vytvoriť vhodný vedecký základ pre činnosti uvedené pod písmenami a) až d). 2. Činnosti spĺňajúce podmienky pre financovanie zahŕňajú pilotné projekty v teréne, inovačné programy, štúdie a výskumy, ktorých výsledky prispejú nielen k splneniu ich konkrétnych cieľov, ale aj k vypracovaniu, úpravám a lepšiemu plneniu politík lesného hospodárstva spoločenstva a partnerských krajín. 3. Zvláštna pozornosť sa venuje: - nabádaniu environmentálne a sociálne zodpovedných súkromných podnikateľov v reťazci spracovania a predaja lesných produktov v zmysle dohodnutých politík pre rozvoj súkromného sektora berúc do úvahy existujúce sociálne systémy a hospodárske činnosti na úrovni komunity, - nabádaniu k priamej účasti spolupracujúcich partnerov v rozvojových krajinách a zároveň zabezpečovaniu príslušnej miery intervencií a prispôsobovaniu administratívnych postupov miestnej kapacite riadenia, - poskytovaniu informácií vopred a zabezpečovaniu účasti obyvateľov, ktorí sú na lesoch závislí, a miestnych komunít na činnostiach vykonávaných na základe tohto nariadenia berúc do úvahy ich rozvojové priority a ich hospodárske, sociálne a kultúrne práva, okrem iného prostredníctvom budovania kapacít s cieľom zabezpečiť ich úplnú účasť vo všetkých rozhodovacích procesoch, - trvalej udržateľnosti každej navrhovanej činnosti, a to spoločenskej, ekonomickej, ako aj environmentálnej, - náležitej koordinácii a tokom informácií medzi Komisiou a členskými štátmi s cieľom zabezpečiť zosúladenie činností v príslušných regiónoch, - úlohe jednotlivých pohlaví, poznatkom, perspektívam a príspevkom žien/dievčat a mužov/chlapcov k hospodáreniu s lesmi a k ich využívaniu. 4. Priority sa určia v súlade s: - potrebami každej krajiny, ako sú uvedené v regionálnych a národných rozvojových a environmentálnych politikách týkajúcich sa lesov, berúc do úvahy národné plány lesného hospodárstva a miestne potreby a - cieľmi spolupráce spoločenstva prijatými Komisiou v spoločne dohodnutých materiáloch o stratégiách krajín. 5. Činnostiam vykonávaným na základe tohto nariadenia predchádza posudzovanie environmentálnych a spoločensko-kultúrnych vplyvov, vrátane posúdenia súladu plánovaných činností s prioritami rozvoja obyvateľstva, ktoré je na lesoch závislé, a príslušných miestnych komunít, ako aj analýza ich finančnej a ekonomickej uskutočniteľnosti. Týmto činnostiam tiež predchádza transparentná výmena informácií s obyvateľstvom, ktoré je na lesoch závislé, a s miestnymi komunitami a sú podmienené podporou z ich strany. 6. Činnosti vykonávané na základe tohto nariadenia sa koordinujú s národnými a medzinárodnými programami a činnosťami na ochranu a trvalo udržateľné hospodárenie s lesmi, najmä s návrhmi krokov vypracovanými Medzivládnym panelom pre lesy/Medzivládnym fórom pre lesy (IPF/IFF), a môžu ich podporovať. 7. Činnosti sa vykonávajú, kde to prichádza do úvahy, v rámci regionálnych organizácií a medzinárodných programov spolupráce a podporujú vypracovanie globálnej politiky na ochranu a trvalo udržateľné hospodárenie s lesmi, do ktorých sa môže zahrnúť politika spoločenstva. Článok 5 Medzi spolupracujúcich partnerov, ktorí môžu získať pomoc na základe tohto nariadenia, patria medzinárodné organizácie, štáty, regióny a regionálne orgány, decentralizované odbory, verejné agentúry, súkromní prevádzkovatelia a priemysel, družstvá, miestne komunity, mimovládne organizácie a združenia zastupujúce miestne obyvateľstvo, najmä obyvateľstvo, ktoré je od lesov závislé. Článok 6 1. Financovanie z prostriedkov spoločenstva sa môže poskytovať na štúdie, technickú pomoc, vzdelávanie, odbornú prípravu alebo ďalšie služby a práce, malé grantové fondy, ako aj na oceňovanie, audity a hodnotiace a monitorovacie misie. V rámci limitov každoročne určovaných rozpočtovým orgánom sa môže poskytovať aj na krytie nákladov na technickú a administratívnu pomoc Komisii a príjemcom pomoci v súvislosti s činnosťami inými, ako sú stále úlohy verejnej správy súvisiace s identifikáciou, prípravou, riadením, monitorovaním, auditom a kontrolou programov alebo projektov. Finančné prostriedky spoločenstva sa môžu poskytnúť na krytie tak investícií súvisiacich s konkrétnou činnosťou, s výnimkou nákupu nehnuteľného majetku, ako aj opakovaných výdavkov (vrátane administratívnych výdavkov a výdavkov na údržbu a prevádzku). S výnimkou odbornej prípravy, vzdelávania a výskumných programov sa môžu opakujúce výdavky bežne hradiť len v počiatočnej etape a postupne sa musia znižovať. 2. Príspevok od spolupracujúcich partnerov definovaných v článku 5 sa vyžaduje pre každú činnosť vykonávanú v rámci spolupráce. Ich príspevok sa vyžaduje podľa prostriedkov, ktoré majú k dispozícii, a podľa povahy príslušnej činnosti. 3. Môžu sa hľadať príležitosti na spolufinancovanie inými darcami, najmä príslušnými členskými štátmi a medzinárodnými organizáciami. V tejto súvislosti je potrebné sa snažiť o koordináciu opatrení prijatých ostatnými darcami. 4. Prijmú sa potrebné opatrenia na zdôraznenie povahy pomoci poskytovanej na základe tohto nariadenia. 5. Na dosiahnutie cieľov súladu a komplementarity ustanovených v Zmluve a s cieľom zaručiť optimálnu efektívnosť všetkých týchto činností Komisia v spolupráci s členskými štátmi prijme všetky potrebné koordinačné opatrenia, najmä vrátane: a) systematickej výmeny a analýzy informácií o financovaných činnostiach alebo o činnostiach, ktoré by mohli spoločenstvo a členské štáty financovať, b) koordinácie činností priamo na mieste prostredníctvom pravidelných stretnutí a výmeny informácii medzi zástupcami Komisie a členských štátov v krajinách, ktorým sa pomoc poskytuje. 6. S cieľom dosiahnuť čo najväčší vplyv činností na globálnej, národnej a miestnej úrovni vyvinie Komisia v spolupráci s členskými štátmi iniciatívu potrebnú na zabezpečenie riadnej koordinácie a úzkej spolupráce, najmä čo sa týka výmeny informácií so spolupracujúcimi partnermi, darcami a ďalšími zainteresovanými medzinárodnými organizáciami, najmä tými, ktoré sú súčasťou systému Organizácie spojených národov. Článok 7 Finančná pomoc poskytovaná na základe tohto nariadenia má podobu grantov. Článok 8 Finančný rámec pre vykonanie tohto nariadenia v období rokov 2000 až 2006 je 249 mil. EUR. Ročné sumy vyčlenené na tento účel schvaľuje rozpočtový orgán v rámci limitov finančnej perspektívy. Článok 9 1. Komisia je zodpovedná za hodnotenie, prijímanie rozhodnutí o financovaní a riadení činností, na ktoré sa vzťahuje toto nariadenie, podľa platných rozpočtových a ďalších postupov, najmä tých, ktoré sú uvedené vo finančnom nariadení, ktoré sa vzťahuje na všeobecný rozpočet Európskych spoločenstiev. 2. V súlade s postupom uvedeným v článku 10 ods. 2 prijme Komisia každý druhý rok strategické usmernenia a priority na vykonanie činností, ktoré sa majú vykonať v nasledujúcich rokoch. Informuje o tom Európsky parlament. 3. Rozhodnutia týkajúce sa grantov vo výške 3,5 mil. EUR alebo viac, ktoré sú určené na individuálne činnosti financované na základe tohto nariadenia, prijme Komisia v súlade s postupom uvedeným v článku 10 ods. 2 4. Komisia stručne informuje výbor uvedený v článku 10 ods. 1 o každom finančnom rozhodnutí, ktoré má v úmysle prijať ohľadom grantov nižších ako 3,5 mil. EUR určených na činnosti, na ktoré sa vzťahuje toto nariadenie. Informácie mu poskytne minimálne týždeň pred prijatím rozhodnutia. 5. Komisia má právo schváliť ďalšie záväzky potrebné na krytie všetkých predpokladaných alebo skutočných prekročení nákladov alebo ďalších požiadaviek v súvislosti s činnosťami za predpokladu, že prekročenie alebo ďalšie požiadavky sú nižšie alebo sa rovnajú 20 % pôvodného finančného záväzku stanoveného vo finančnom rozhodnutí. 6. Všetky dohody alebo zmluvy o financovaní uzatvorené podľa tohto nariadenia obsahujú ustanovenia umožňujúce Komisii alebo Dvoru audítorov vykonávať kontroly priamo na mieste v súlade s bežným postupom ustanoveným Komisiou v platných pravidlách, najmä v pravidlách finančného nariadenia, ktoré sa uplatňuje na všeobecný rozpočet Európskych spoločenstiev. 7. Ak činnosti podliehajú dohodám o financovaní uzatvoreným medzi spoločenstvom a prijímajúcou krajinou, takéto dohody obsahujú ustanovenia, že odvody daní, ciel alebo akýchkoľvek ďalších poplatkov nehradí spoločenstvo. 8. Účasť na výberových konaniach a uzatváraní zmlúv je otvorená za rovnakých podmienok všetkým fyzickým a právnickým osobám členských štátov a prijímajúcej krajiny. Môže sa rozšíriť aj na ďalšie rozvojové krajiny a vo výnimočných, riadne odôvodnených prípadoch aj na ostatné tretie krajiny. 9. Dodávky pochádzajú z členských štátov, prijímajúcej krajiny alebo iných rozvojových krajín. Vo výnimočných prípadoch, kde si to okolnosti vyžadujú, môžu dodávky pochádzať z iných krajín. 10. Zvláštna pozornosť sa venuje: - sledovaniu nákladovej efektívnosti a trvalo udržateľnému vplyvu činností, - jasnému definovaniu a monitorovaniu cieľov a ukazovateľov dosiahnutého pokroku pri všetkých činnostiach. Článok 10 1. Komisii pomáha príslušný geograficky určený výbor zodpovedný za rozvoj, ďalej len "výbor". 2. Pri odkaze na tento odsek sa uplatňujú články 4 a 7 rozhodnutia 1999/468/ES so zreteľom na ustanovenia jeho článku 8. Lehota uvedená v článku 4 ods. 3 rozhodnutia 1999/468/ES je stanovená na jeden mesiac. 3. Výbor prijme vlastný rokovací poriadok. Článok 11 1. Do 1. septembra každého rozpočtového roku Komisia predloží Európskemu parlamentu a Rade výročnú správu sumarizujúcu činnosti financované v priebehu daného roku a vyhodnotí vykonanie tohto nariadenie za dané obdobie. Súhrn poskytuje najmä informácie o počte a povahe financovaných činností, o partneroch v rámci spolupráce a o príslušných krajinách. Správa taktiež obsahuje počet vykonaných externých hodnotení určitých špeciálnych činností. 2. Komisia pravidelne vyhodnocuje činnosti financované spoločenstvom s cieľom zistiť, či boli splnené ciele, na ktoré boli tieto činnosti zamerané, a s cieľom získať usmernenia na zlepšenie efektívnosti budúcich činností. Hodnotenia zohľadnia názory príjemcov pomoci, vrátane obyvateľstva, ktoré je na lesoch závislé, a miestnych komunít. Komisia predloží výboru uvedenému v článku 10 ods. 1 súhrn vykonaných hodnotení. Hodnotiace správy sú k dispozícii členským štátom, Európskemu parlamentu a ďalším zainteresovaným stranám. 3. Najneskôr do jedného mesiaca od prijatia rozhodnutia Komisia oznámi členským štátom činnosti, ktoré boli schválené, s uvedením ich nákladov a povahy, krajiny, ktorej sa týkajú, a spolupracujúcich partnerov. 4. Služby Komisie uverejnia a poskytnú zainteresovaným stranám, vrátane delegácií Komisie v príslušných krajinách, finančnú príručku obsahujúcu usmernenia a kritéria uplatniteľné na určité vybrané činnosti. Článok 12 1. Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev. Bude sa uplatňovať do 31. decembra 2006. 2. Štyri roky po nadobudnutí účinnosti tohto nariadenia Komisia predloží Európskemu parlamentu a Rade súhrnné vyhodnotenie činností financovaných spoločenstvom na základe tohto nariadenia v rámci celkovej rozvojovej spolupráce spoločenstva spolu s návrhmi týkajúcimi sa budúcnosti tohto nariadenia, vrátane možných úprav alebo ukončenia jeho platnosti. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 7. novembra 2000 Za Európsky parlament predseda N. Fontaine Za Radu predseda L. Fabius [1] Ú. v. ES C 87, 29.3.1999, s. 97 aÚ. v. ES C 248 E, 29.8.2000, s. 97. [2] Ú. v. ES C 258, 10.9.1999, s. 13. [3] Stanovisko Európskeho parlamentu z 5. mája 1999 (Ú. v. ES C 279, 1.10.1999, s. 184), spoločná pozícia Rady zo 16. decembra 1999 (Ú. v. ES C 64, 6.3.2000, s. 55) a rozhodnutie Európskeho parlamentu zo 14. marca 2000 (zatiaľ neuverejnené v úradnom vestníku). Rozhodnutie Európskeho parlamentu z 20. septembra 2000 a rozhodnutie Rady zo 7. septembra 2000. [4] Ú. v. ES C 55, 24.2.1997, s. 22. [5] Ú. v. ES L 327, 30.12.1995, s. 9. [6] Ú. v. ES C 172, 18.6.1999, s. 1. [7] Ú. v. ES L 184, 17.7.1999, s. 23. --------------------------------------------------